ORDE do 10 de agosto de 2017 pola que se aproban os concertos educativos cos centros docentes privados de educación infantil, educación primaria, educación secundaria obrigatoria, educación especial, e de formación profesional.
Consellería de Cultura, Educación e Ordenación Universitaria — III. Outras disposicións — 21/08/2017

A Orde da Consellería de Cultura, Educación e Ordenación Universitaria do 14 de marzo de 2017 (DOG núm. 59, do 24 de marzo), ditou as normas para a aplicación, a partir do curso académico 2017/18, do réxime de concertos educativos previstos na Lei orgánica 2/2006, do 3 de maio, de educación, na Lei orgánica 8/1985, do 3 de xullo, reguladora do dereito á educación e no Real decreto 2377/1985, do 18 de decembro, polo que se aproba o regulamento de normas básicas sobre concertos educativos.
Recibidas as solicitudes formuladas pola titularidade dos centros docentes, de conformidade co establecido no artigo 11 da devandita Orde do 14 de marzo de 2017, a Dirección Xeral de Centros e Recursos Humanos, á vista da programación xeral da ensinanza e das dispoñibilidades orzamentarias, elaborou a proposta de resolución provisional, que se notificou en tempo e forma aos centros educativos afectados, co obxecto de formular as correspondentes alegacións que foron valoradas.
Por isto, en aplicación do artigo 7 do Real decreto 2377/1985, do 18 de decembro, e no artigo 3 do Decreto 4/2013, do 10 de xaneiro, que establece a estrutura orgánica da Consellería de Cultura, Educación e Ordenación Universitaria, por proposta da Dirección Xeral de Centros e Recursos Humanos,
Artigo 1. Resolución definitiva dos concertos
1. Aprobar os concertos educativos cos centros docentes privados que se relacionan no anexo I desta orde correspondentes ás ensinanzas de educación infantil, educación primaria e educación secundaria obrigatoria, educación especial e de ciclos formativos de formación profesional de grao superior, de grao medio e de formación profesional básica, así como a formación en centros de traballo para os ciclos formativos de grao medio e superior de duración dun curso, que se realizará nos meses de setembro a novembro de 2017.
Aos centros que se reflicten no anexo I dotaráselles de financiamento, polo número de horas que nel se especifica, dos servizos de orientación educativa.
2. Denegar o concerto educativo solicitado polos centros educativos que se relacionan no anexo II desta orde.
Artigo 2. Vixencia dos concertos
Os concertos educativos que se aproban terán unha duración máxima de seis cursos académicos, desde o inicio do curso escolar 2017/18 ata a finalización do curso 2022/23, sen prexuízo das modificacións que, se é o caso, proceda introducir segundo o previsto no artigo 46 do Regulamento de normas básicas sobre concertos educativos e no capítulo III da Orde do 14 de marzo de 2017.
Artigo 3. Formalización do concerto
1. O documento administrativo de formalización de concerto educativo, que figura como anexo III da Orde do 14 de marzo de 2017 pola que se ditan normas para a aplicación do réxime de concertos con centros docentes privados para o curso académico 2017/18 e seguintes, será asinado pola persoa titular da Consellería de Cultura, Educación e Ordenación Universitaria e pola persoa titular do centro privado ou persoa con representación legal debidamente acreditada.
2. Se a titularidade do centro privado non subscribise o documento de formalización na data que se lle notifique, entenderase decaída no seu dereito.
Artigo 4. Efectos
Esta orde terá efectos económicos e administrativos do 1 de setembro de 2017.
Contra esta disposición, que esgota a vía administrativa, poderase interpoñer recurso potestativo de reposición ante o conselleiro de Cultura, Educación e Ordenación Universitaria, no prazo dun mes contado a partir do día seguinte ao da súa publicación no Diario Oficial de Galicia, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben, directamente, o recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses, de acordo co establecido nos artigos 10.1.a) e 46.1 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 10 de agosto de 2017